**От 30.08.2016г. стартират теренните проверки на физическите блокове, заявени за подпомагане по време на кампания 2016 г** **в област Пловдив**

 Министерство на земеделието и храните съвместно с Областните дирекции "Земеделие" започва специализираните проверки на физическите блокове (ФБл) за кампания 2016 година, с които ще се актуализират данните в Системата за идентификация на земеделските парцели (СИЗП).

 Основана цел на проверката е да установи дали съответните площи във ФБл, включително и заявените извън обхвата на слоя „Площи, допустими за подпомагане” за кампания 2016 г., отговарят на условията за подпомагане съгласно Наредба № 2 от 17 февруари 2015 г. за критериите за допустимост на земеделските площи за подпомагане по схеми и мерки за плащане на площ.

 При проверките ще се определят или актуализира границите на физическите блокове, както и техния начин на трайно ползване.

 Съгласно заповед на министъра на земеделието и храните, ОД „Земеделие”-Пловдив писмено е информирала кметовете на общините и кметовете на съответните населени места за стартиране на теренните проверки и тяхната цел.

 **Ежедневно определен със заповед служител на ОД“Земеделие“-Пловдив чрез телефон № 0879866141 ще информира земеделските стопани в даденото землище, заявили площи за подпомагане в ФБ, попадащи в седмичния график за проверка**.

Проверките на ФБ могат да се извършват и без присъствието на земеделските стопани, в случаи когато по обективни причини не е бил осъществен контакт със земеделския стопанин или когато, въпреки че е информиран, не присъства по време на проверката по график.

Списъците с физически блокове, определени за проверка, индикативните графици за проверка, както и всяка друга информация от значение за провеждането на теренните проверки, се публикуват на интернет страницата на ОД „Земеделие”-Пловдив в секция „АКТУАЛНО“, както и на информационните табла в ОД „Земеделие” и всички ОСЗ в областта.